CELEX: 32015R1576
Language: sk
Date: 2015-07-06 00:00:00
Title: Delegované nariadenie Komisie (EÚ) 2015/1576 zo 6. júla 2015, ktorým sa mení nariadenie (ES) č. 606/2009, pokiaľ ide o určité enologické postupy, a nariadenie (ES) č. 436/2009, pokiaľ ide o evidenciu týchto postupov v sektore vinohradníctva a vinárstva

23.9.2015   
            
            
               SK
            
            
               Úradný vestník Európskej únie
            
            
               L 246/1
            
         DELEGOVANÉ NARIADENIE KOMISIE (EÚ) 2015/1576
   zo 6. júla 2015,
   ktorým sa mení nariadenie (ES) č. 606/2009, pokiaľ ide o určité enologické postupy, a nariadenie (ES) č. 436/2009, pokiaľ ide o evidenciu týchto postupov v sektore vinohradníctva a vinárstva
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 75 ods. 2 a ods. 3 písm. g) a článok 147 ods. 3 písm. e),
   keďže:
   
               (1)
            
            
               V súlade s článkom 3 nariadenia Komisie (ES) č. 606/2009 (2) sa povolené enologické postupy stanovujú v prílohe I A k uvedenému nariadeniu. Medzinárodná organizácia pre vinič a víno (OIV) prijala rezolúcie, v ktorých sa umožňujú tri nové enologické postupy. V snahe zohľadniť technický pokrok a ponúknuť výrobcom z Únie rovnaké možnosti, aké majú výrobcovia z tretích krajín, uvedené nové enologické postupy by sa v Únii mali povoliť za podmienok používania, ktoré stanovila OIV.
            
         
               (2)
            
            
               Určité enologické postupy sú zvlášť vystavené riziku podvodného použitia a musia sa uvádzať v evidencii v súlade s článkom 41 nariadenia Komisie (ES) č. 436/2009 (3). Z tohto dôvodu by sa uvedené tri nové enologické postupy, a to ošetrovanie vín pomocou membránovej technológie s aktívnym uhlím, použitie kopolymérov polyvinylimidazolu – polyvinylpyrolidónu a použitie chloridu strieborného (pričom sa posledné dve látky používajú ako technologické pomocné látky), mali uvádzať v evidencii.
            
         
               (3)
            
            
               Nariadenia (ES) č. 606/2009 a (ES) č. 436/2009 by sa preto mali zodpovedajúcim spôsobom zmeniť.
            
         PRIJALA TOTO NARIADENIE:
   Článok 1
   Zmena nariadenia (ES) č. 606/2009
   Príloha I A k nariadeniu (ES) č. 606/2009 sa mení v súlade s prílohou k tomuto nariadeniu.
   Článok 2
   Zmena nariadenia (ES) č. 436/2009
   Do prvého pododseku článku 41 ods. 1 nariadenia (ES) č. 436/2009 sa dopĺňajú tieto písmená:
   
               „x)
            
            
               ošetrovanie pomocou membránovej technológie s aktívnym uhlím;
            
         
               y)
            
            
               použitie kopolymérov polyvinylimidazolu – polyvinylpyrolidónu;
            
         
               z)
            
            
               použitie chloridu strieborného.“
            
         Článok 3
   Nadobudnutie účinnosti
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. júla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 671.
   
      (2)  Nariadenie Komisie (ES) č. 606/2009 z 10. júla 2009, ktorým sa ustanovujú určité podrobné pravidlá uplatňovania nariadenia Rady (ES) č. 479/2008, pokiaľ ide o kategórie vinárskych výrobkov, enologické postupy a uplatniteľné obmedzenia (Ú. v. EÚ L 193, 24.7.2009, s. 1).
   
      (3)  Nariadenie Komisie (ES) č. 436/2009 z 26. mája 2009 o podrobných pravidlách uplatňovania nariadenia Rady (ES) č. 479/2008, pokiaľ ide o vinohradnícky register, povinné nahlasovanie a zhromažďovanie informácií na účely monitorovania trhu, sprievodné doklady na prepravu výrobkov a evidenciu, ktorú treba viesť v sektore vinohradníctva a vinárstva (Ú. v. EÚ L 128, 27.5.2009, s. 15).
   
      PRÍLOHA
      Príloha I A k nariadeniu (ES) č. 606/2009 sa mení takto:
      
                  1.
               
               
                  V tabuľke sa dopĺňajú tieto riadky 53, 54 a 55:
                  
                              1
                           
                           
                              2
                           
                           
                              3
                           
                        
                              Enologický postup
                           
                           
                              Podmienky použitia
                           
                           
                              Obmedzenia použitia
                           
                        
                              „53
                           
                           
                              Ošetrovanie vín pomocou membránovej technológie s aktívnym uhlím s cieľom znížiť nadmerné množstvo 4-etylfenolu a 4-etylguajakolu,
                           
                           
                              Pri vínach a za podmienok stanovených v dodatku 19
                           
                           
                               
                           
                        
                              54
                           
                           
                              Použitie kopolymérov polyvinylimidazolu – polyvinylpyrolidónu (PVI/PVP)
                           
                           
                              Pri muštoch a vínach a za podmienok stanovených v dodatku 20
                           
                           
                              V množstve najviac 500 mg/l (ak sa pridáva do muštu aj do vína, celkové množstvo nesmie presiahnuť úroveň 500 mg/l).
                           
                        
                              55
                           
                           
                              Použitie chloridu strieborného
                           
                           
                              Pri vínach a za podmienok stanovených v dodatku 21
                           
                           
                              V množstve najviac 1 g/hl, rezíduá vo víne < 0,1 mg/l (striebro)“
                           
                        
            
                  2.
               
               
                  Dopĺňajú sa tieto dodatky 19, 20 a 21:„
                     Dodatok 19
                     
                        Požiadavky týkajúce sa ošetrovania vín pomocou membránovej technológie s aktívnym uhlím s cieľom znížiť nadmerné množstvo 4-etylfenolu a 4-etylguajakolu
                     
                     Cieľom tohto ošetrenia je znížiť obsah 4-etylfenolu a 4-etylguajakolu mikrobiálneho pôvodu, ktorý predstavuje organoleptické nedostatky a prekrýva arómy vína.
                     Požiadavky:
                     
                                 1.
                              
                              
                                 Za vykonanie ošetrenia je zodpovedný enológ alebo kvalifikovaný technik.
                              
                           
                                 2.
                              
                              
                                 Ošetrenie musí byť zapísané do evidencie podľa článku 147 ods. 2 nariadenia (EÚ) č. 1308/2013.
                              
                           
                                 3.
                              
                              
                                 Použité membrány musia spĺňať požiadavky nariadenia (ES) č. 1935/2004 a nariadenia (EÚ) č. 10/2011, ako aj vnútroštátne ustanovenia prijaté na účely vykonávania uvedených požiadaviek. Musia spĺňať požiadavky Medzinárodného enologického kódexu, ktorý uverejnila OIV.
                              
                           
                  
                     Dodatok 20
                     
                        Požiadavky týkajúce sa použitia kopolymérov polyvinylimidazolu – polyvinylpyrolidónu (PVI/PVP)
                     
                     Účelom použitia PVI/PVP je zabrániť nedostatkom spôsobeným príliš vysokým obsahom kovov a znížiť nežiaducu vysokú koncentráciu kovov.
                     Požiadavky:
                     
                                 1.
                              
                              
                                 Kopolyméry sa musia odstrániť filtráciou najneskôr do dvoch dní po ich pridaní so zohľadnením zásady predbežnej opatrnosti.
                              
                           
                                 2.
                              
                              
                                 V prípade kalných muštov sa kopolymér musí pridať najskôr maximálne dva dni pred filtráciou.
                              
                           
                                 3.
                              
                              
                                 Za vykonanie ošetrenia je zodpovedný enológ alebo kvalifikovaný technik.
                              
                           
                                 4.
                              
                              
                                 Ošetrenie musí byť zapísané do evidencie podľa článku 147 ods. 2 nariadenia (EÚ) č. 1308/2013.
                              
                           
                  
                     Dodatok 21
                     
                        Požiadavky týkajúce sa chloridu strieborného
                     
                     Chlorid strieborný sa používa na ošetrenie vín s cieľom odstrániť abnormálny zápach spojený s fermentáciou a skladovaním (spôsobený redukčnými reakciami charakterizovanými prítomnosťou sírovodíka a tiolov).
                     Požiadavky:
                     
                                 1.
                              
                              
                                 Za vykonanie ošetrenia je zodpovedný enológ alebo kvalifikovaný technik.
                              
                           
                                 2.
                              
                              
                                 Ošetrenie musí byť zapísané do evidencie podľa článku 147 ods. 2 nariadenia (EÚ) č. 1308/2013.
                              
                           
                                 3.
                              
                              
                                 Chlorid strieborný pridávaný do vína sa musí nanášať na inertný nosný materiál, ako je napr. diatomit (kremelina), bentonit, kaolín atď. Zrazenina sa musí odstrániť akýmkoľvek vhodným fyzikálnym postupom a musí byť upravená špecializovaným sektorom.
                              
                           “